SK Úradný vestník Európskej únie C 69/15

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 69/09

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„NEWMARKET SAUSAGE“

ES č.: UK-PGI-0005-0882-21.06.2011

CHZO ( X ) CHOP ( )

1. Názov:

„Newmarket Sausage“

2. Členský štát alebo tretia krajina:

Spojené kráľovstvo

3. Opis poľnohospodárskeho výrobku alebo potraviny:

3.1. Druh výrobku:

Trieda 1.2. Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1:

Newmarket Sausage je korenená bravčová klobása vyrobená z čerstvého výsekového mäsa, a to buď z celých jatočných tiel, pliecka alebo boku, a okorenená výberom bylín a korenín.

Na vzhľad má táto nevarená klobása prirodzenú farbu bravčového mäsa, tmavo ružovobežovú s niekoľkými fľakmi korenín, má suchú a hrubú štruktúru s viditeľnými kúskami chudého mäsa a tuku, čo tejto klobáse dodáva jemnú šťavnatú chuť. Jej chuť pochádza prevažne z bravčového mäsa a jej mierna korenitosť pochádza z použitej zmesi bylín a korenín, hoci chuť a farba môžu závisieť od osobitnej zmesi korenín, ktorú ten-ktorý mäsiar používa.

Tradičná zmes korenín pre klobásy „Newmarket Sausages“ musí predstavovať najviac 3 % hotového výrobku a zahŕňa kombináciu týchto zložiek:

— čierne korenie,

— biele korenie,

— soľ,

— tymian,

— petržlen,

— muškátový orech.

Okrem toho možno pridať prírodné arómy sušeného citrónu ako antioxidanty, siričitany ako konzervačnú látku a fosforečnan sodný ako spojivo. Klobásy musia mať minimálny obsah mäsa 70 %, čo zahŕňa obsah tuku menej ako 20 %. Zvyšok tvorí chlieb, sucháre a voda v závislosti od receptúry výrobcu.

„Newmarket Sausages“ sa zvyčajne vyrábajú v dĺžke približne 10 až 15 cm, 2,5 až 3,5 cm v priemere a sú mierne zakriveného vzhľadu. Takisto sa vyrábajú v štýle klobásy „chipolata“, ktorá má dĺžku 8 – 12 cm, ako koktailová klobáska (6 cm) a „jumbo“ (medzi 20 – 24 cm).

Predávajú sa prostredníctvom maloobchodníkov a predajní lahôdok, buď balené alebo voľne na kusy.

3.3. Suroviny (len pri spracovaných výrobkoch):

Newmarket Sausages sú korenené bravčové klobásy vyrobené z čerstvého výsekového mäsa, a to buď z celých jatočných tiel, pliecka alebo boku, a okorenené výberom bylín a korenín. Mäso použité pri príprave Newmarket Sausages musí byť na hrubo nakrájané bravčové, čo dáva výrobku hrubú štruktúru. Mäso nemusí pochádzať z príslušnej oblasti, ale nesmie obsahovať kožu, chrupky, blany, vnútornosti ani žiaden druh mechanicky separovaného mäsa.

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Výroba, spracovanie a príprava výrobku „Newmarket sausage“ sa musí vykonávať vo vymedzenej zemepisnej oblasti, pričom to zahŕňa aj prípravu surovín, a to:

— mletie mäsa,

— pridanie korenín a ostatných prísad,

— miešanie a miesenie prísad,

— plnenie prírodných čriev,

— tvarovanie.

3.6. Osobitné pravidlá pri krájaní, strúhaní, balení atď.:

Žiadne

3.7. Osobitné pravidlá pri označovaní:

Žiadne

4. Stručné vymedzenie zemepisnej oblasti:

Oblasť výroby klobásy „Newmarket Sausage“ zahŕňa mesto Newmarket a okolitý región, najmä vo vnútri oblasti vymedzenej týmito cestami: od križovatky ciest č. 37 a A14, severne po ceste č. A142, v River Lane odbočuje vľavo okolo Fordham na Collins Hill až po križovatku s B1102. Na križovatke vľavo po ceste B1102 až po cestu A142. Potom smerom na sever po ceste A142 po križovatku s cestou A1123. Pokračuje cez dedinu Wicken severozápadným smerom, potom sa stáča na juh dole cestou Upware Road k dedine Upware. Pokračuje vedľajšími cestami, konkrétne cestami Great Drove, Headlake Drove, Little Fen Drove, Barston Drove, Fair Green až do dediny Reach. Pokračuje ďalej cez Swaffham Prior, otáča sa juhozápadne na cestu B1102 na Swaffham Bulbeck a potom sa otáča severovýchodne na Swaffham Heath Road, krížom cez A14 až ku križovatke s A1304 do Dullinghamu. Po prejdení cez cestu B1061 v Dullinghame pokračuje na cestu Stetchworth Road a cez Ditton Green až do Wooddittonu. Odtiaľ odbáča doprava (juhovýchodne) po Kirtling Road a po Woodditton Road do Kirtling Green. Odbočí doľava (severne) na The Street a ďalej smerom ku Kirtlingu. Pokračuje severovýchodne od Kirtlingu, pričom odbočí na prvej doprava (juhovýchodne) pri Upende smerom k B1063, otáča sa doľava (severne) na B1063. Sleduje B1063 po križovatku s B1085, pokračuje severne po B1085 až po Dalham, pokračuje po B1085 a otáča sa severozápadne na Moulton smerom ku Kentfordu, naspäť na A14, po A14 západne až po križovatku č. 37.

5. Spojenie so zemepisnou oblasťou:

5.1. Špecifickosť zemepisnej oblasti:

Mesto Newmarket je od 17. storočia známe ako miesto konania dostihov. Klobása sa vyvinula z tradície chovu ošípaných spojenej so stajňami dostihových koní, kde sa ošípané chovali na to, aby sa kŕmili na zvyškoch zo stajní a udržiavali pretekárske dráhy bez odpadkov. Začiatkom 20. storočia začalo mnoho mäsiarov v Newmarkete výrobu klobás, ako vidno podľa sčítaní ľudu v rokoch 1881 a 1891.

Newmarket sa spájal konskými dostihmi od čias, keď kráľ Jakub I. zorganizoval prvý pretek na tomto mieste v roku 1622. Kráľ navštívil Newmarket 27. februára 1604, keď šiel na poľovačku na zajace na pláne okolo mesta a odvtedy sa do mesta často vracal. Najstaršie dostihy sveta, Town Plate, založil Karol II. v Newmarkete v roku 1665 a klobásy „Newmarket Sausage“ sa tradične prideľovali ako súčasť ocenenia, ktoré bolo možné získať v týchto pretekoch od roku 1952.

Moderné stajne už nechovajú ošípané, ale oblasť East Anglia, kde sa Newmarket nachádza, je všeobecne známa chovom ošípaných. Je to vďaka prevládajúcim poľnohospodárskym podnikom pestujúcim plodiny na ornej pôde a obilniny, pričom ošípané sa tu kŕmia vedľajšími produktmi obilnín. Chlieb používaný do klobás boli pôvodne zvyškové pecne miestnych pekárov, ktorí to považovali za šikovný odbyt pre deň staré pecne, ktoré boli príliš obschnuté na to, aby sa dali predať ako čerstvé. Tento zvyk sa zachoval dodnes.

5.2. Špecifickosť výrobku:

Klobásy „Newmarket Sausages“ majú vysoký obsah mäsa, ktoré je korenisté, a drsnú textúru. Miestni výrobcovia naďalej vyrábajú klobásy podľa tradičných receptúr odovzdávaných z generácie na generáciu.

Klobása „Newmarket Sausage” je povestná svojou hrubou textúrou, výraznou korenistou chuťou vrátane chuti čierneho a bieleho korenia, soli, tymianu, petržlenu, muškátového orechu a prírodných aróm sušeného citrónu ako antioxidanty. Klobásy „Newmarket Sausage“ sú neoddeliteľne zviazané na konské dostihy. Predávali sa ako rýchle horúce občerstvenie počas pretekov a počas sezóny aj v rôznych hostincoch a hoteloch. Po pretekoch ich diváci nosili aj domov. Ich obľúbenosť sa rozšírila aj mimo pretekárskej dráhy a sú obľúbené aj v kráľovskej rodine.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP) alebo špecifickou akosťou, povesťou alebo inou typickou vlastnosťou výrobku (CHZO):

Povesť výrobku

Klobásy „Newmarket Sausages” sa čoskoro stali populárnym občerstvením komunity navštevujúcu preteky vrátane členov kráľovskej rodiny. Tieto klobásy boli veľmi obľúbené v kráľovskej domácnosti od začiatku 19. storočia. Recept na klobásy „Newmarket sausage” sa nezmenil od čias kráľovnej Viktórie a naďalej sa vyrábajú podľa tých istých prísnych noriem, ako to bolo vždy. Vyrábajú sa starostlivo, ručne, v malých dávkach, bez umelých farbív a aróm.

Popularita týchto klobás ďaleko prerástla komunitu konských pretekov a podľa úryvku z kroniky spoločnosti miestnej histórie mesta Newmarket železničný úradník trávil každý závodný týždeň 2 alebo 3 hodiny zabezpečovaním prepravy balíčkov klobás vo vlakoch smerujúcich na dostihy, keďže počas sezóny sa zvýšila frekvencia spojov.

Výroba klobás bola vzhľadom na to, že Newmarket sa nachádza v Suffolku, nevyhnutná. Krajina bola už dlhý čas hlavným producentom dobrého bravčového mäsa, mäso čiernych ošípaných zo Suffolku sa cenilo ako sladké a jemné. V oblasti Newmarket sa ošípané chovali voľne v pretekárskych stajniach aj u miestnych obyvateľov a kŕmili sa zvyškami jedla a krmovín. Mesto malo koncom 19. storočia a začiatkom 20. storočia približne tucet mäsiarov, z ktorých mnohí chovali, vykrmovali a zabíjali svoje vlastné ošípané, ktoré potom spracúvali do vlastných klobás.

Hoci začiatkom 20. storočia to bol tucet mäsiarov, ktorí fungovali v Newmarkete a vyrábali svoje vlastné klobásy, postupne počet obchodov klesal, až zostali len traja výrobcovia klobásy „Newmarket Sausage“. Hoci najskorší odkaz na Newmarket a klobásy je z roku 1618, zreteľne odlíšiteľný typ klobásy nazývanej „Newmarket Sausage“ sa objavuje v literatúre v polovici 19. storočia, pričom najstarší zatiaľ nájdený odkaz je z roku 1849.

Nedávno sa objavilo množstvo odkazov na klobásu „Newmarket Sausage“ v kuchárskych knihách a turistických sprievodcoch. Sú opísané v „Tradičných potravinách Británie“, (Laura Mason with Catherine Brown, Prospect Books 1999) v zozname potravinárskych výrobkov zo všetkých regiónov Európskej únie EÚ a Clarissa Dickson-Wright si vo svojej najnovšej knihe spomína na svoje prvé zážitky spojené s klobásou „Newmarket Sausage“. Google má 4 190 odkazov na klobásu „Newmarket sausage“. Spoločnosť miestnej histórie mesta Newmarket vo svojej recenzii histórie Newmarketu predkladá celú históriu miestnej výroby klobás a zároveň dokladá všetky svoje tvrdenia. Jeden výrobca klobás „Newmarket Sausage“ dodával svoje klobásy s kráľovským oprávnením od roku 1907 a v súčasnosti je výhradným dodávateľom Jeho Veličenstva Kráľovnej. Klobásy iného výrobcu sú tradičnou cenou pre víťazných džokejov najstarších dostihov krajiny, Newmarket Town Plate. Aj britský úrad pre cestovný ruch vo svojej publikácii „Ochutnaj Anglicko“ a webovej stránke http://www.EnjoyEngland.com odkazuje na klobásy „Newmarket Sausages“.

Odkaz na uverejnenie špecifikácie:

http://archive.defra.gov.uk/foodfarm/food/industry/regional/foodname/products/documents/newmarket-sausage-pgi-110822.pdf

(1) Ú. v. EÚ L 93, 31.3.2006, s. 12.